Cincinnati Open

Cincinnati Open er en professionel tennisturnering, som hvert år i august afvikles i Mason, Ohio, USA – ca. 35 km nordøst for Cincinnati. Turneringen bliver spillet i Lindner Family Tennis Center, hvor Center Court er den største arena med 11.435 tilskuerpladser. Turneringen består af fire rækker: herresingle, damesingle, herredouble og damedouble. I perioden 2002-2010 blev mændenes og kvindernes rækker afviklet som to separate turneringer i hver sin uge, men siden 2011 er alle rækkerne afviklet som en samlet turnering i løbet af én uge.

Turneringen er (pr. 2023) kategoriseret som en ATP Masters 1000-turnering på mændenes ATP Tour og som en WTA 1000-turnering på kvindernes WTA Tour, og den fungerer som en af de vigtigste optaktsturneringer til US Open, der starter en uge efter afslutningen på Cincinnati Open. Siden 2002 har Western & Southern Financial Group været titelsponsor, og turneringen er siden 2011 blevet afviklet under navnet Western & Southern Open.

Den første udgave af turneringen blev spillet i 1899 i Avondale Athletic Club i Cincinnati på et areal, som nu er en del af Xavier University, og den hævder selv at være den ældste professionelle tennisturnering i USA, der fortsat spilles i den oprindelige værtsby. Siden 1899 har den imidlertid haft et par kort afstikkere til andre værtsbyer: i 1914, 1917 og 1919 blev den afviklet i Indianapolis i nabostaten Indiana, og i 1920 forsøgte man sig et enkelt år at spille den Fort Wayne, Indiana, inden man to år efter (ingen turnering i 1921) igen var tilbage i Cincinnati, hvor turneringen har været spillet siden da nær grænsen mellem de tre stater Ohio, Kentucky og Indiana, hvorfor dens navn i mange år var Tri-State Tennis Tournament. Siden 1979 har spillestedet været Lindner Family Tennis Center i forstaden Mason. Som følge af rejserestriktionerne under COVID-19-pandemien blev Western & Southern Open i 2020 helt ekstraordinært afviklet i USTA National Tennis Center i New York City umiddelbart inden US Open 2020 for at begrænse smittespredningen i USA ved at spillerne kunne forblive i samme smitteboble under de to turneringer.

I 2022 solgte USTA rettighederne til Cincinnati Open til Beemok Capital, der var ejet af tennisentusiasten Benjamin Navarro, der også er far til den professionelle tennisspiller Emma Navarro. Beemok ejede i forvejen WTA-turneringen Charleston Open, som selskabet havde købt i 2018. Og i maj 2023 kom det frem, at Navarro muligvis ville flytte turneringen fra Cincinnati til Charlotte, hvor Beemok endvidere havde planer, "Project Break Point", om at opføre et moderne tenniskompleks til $ 400 millioner med 40 tennisbaner, heraf fire opvisningsbaner, og et amfiteater, hvor turneringen fremover kunne afvikles. Dette kom som en overraskelse for lokalsamfundet i Cincinnati, hvor den lokale opbakning til turneringen altid havde været stor, og hvor det ville være hjerteskærende, hvis den historiske turnering skulle flytte efter 125 år i samme område. I sidste ende lykkedes det imidlertid for erhvervslivet, civilsamfundet og tennispublikummet i Cincinnati at overbevise turneringens nye ejer om at beholde den i området, og i oktober 2023 offentliggjorde Beemok Capital, at flytningen var aflyst, og at Beemok i stedet ville investere $ 200 millioner i opgraderinger af Lindner Family Tennis Center. Det havde muligvis også bidraget til beslutningen, at omkostningerne ved at bygge et nyt tenniskompleks i Charlotte i mellemtiden var steget betydeligt.

Historie

Spillesteder 

Turneringen blev i 2020 ekstraordinært flyttet væk fra det sædvanlige spillested i Mason, Ohio og afviklet på USTA Billie Jean King National Tennis Center i New York City, dvs. samme sted som US Open 2020, der startede umiddelbart efter Cincinnati Open 2020, så spillerne under COVID-19-pandemien kunne deltage i to turneringer, mens de befandt sig i en isoleret boble for at begrænse smitterisikoen.

I perioden 1899-1978 blev turneringen med enkelte undtagelser afviklet i Cincinnati, men spillestedet blev flere gange ændret. Nedenstående kort viser de historiske spillesteder i Cincinnati.

Navne 

Turneringen blev første gang afholdt i 1899 under navnet Cincinnati Open, hvor betegnelsen "Open" gik på, at turneringen var åben for spillere uden for Cincinnati.

Tilskuere 

Turneringen får besøg af ca. 200.000 tilskuere i løbet af den uge, den varer. De årlige tilskuertal siden flytningen til Lindner Family Tennis Center i 1979 er vist nedenfor. I perioden 1979-2003 var den det kun en ATP-turnering afvikles i løbet af en uge. Tallene for perioden 2004 til 2010 dækker over to turneringer, en ATP-turnering og en WTA-turnering afviklet over to uger. Siden 2011 er turneringen afviklet som en kombineret ATP- og WTA-turnering i løbet af én uge.

Vindere og finalister

Herresingle 

I perioden 1902-1916 (begge år inkl.) blev vinderen af turneringen fundet i den såkaldte udfordringsrunde, der var en kamp mellem den forsvarende mester og vinderen af all comers-turneringen, hvori de øvrige deltagere spillede om retten til at udfordre den forsvarende mester om titlen i udfordringsrunden. I 1904, 1907 og 1910 stillede den forsvarende mester ikke op til udfordringsrunden, og derfor blev vinderen af all comers-turneringen automatisk kåret som vinder.

For denne periode er der i tabellen nedenfor angivet resultatet af den kamp, der afgjorde turneringen, dvs. udfordingsrunden, hvis den forsvarende mester stillede op for at forsvare sin titel, eller all comers-finalen, hvis den forsvarende mester ikke stillede op. Mesterskaber afgjort i udfordringsrunden er markeret med UR.

Udfordringsrunden blev afskaffet i 1917, og siden da har den forsvarende mester i herresingleturneringen ikke haft nogen særstatus i det efterfølgende års turnering.

Damesingle 

I perioden 1905-1916 (begge år inkl.) blev vinderen af turneringen fundet i den såkaldte udfordringsrunde, der var en kamp mellem den forsvarende mester og vinderen af all comers-turneringen, hvori de øvrige deltagere spillede om retten til at udfordre den forsvarende mester om titlen i udfordringsrunden. I 1908, 1910, 1911 og 1916 stillede den forsvarende mester imidlertid ikke op til udfordringsrunden, og derfor blev vinderen af all comers-turneringen automatisk kåret som vinder.

For denne periode er der i tabellen nedenfor angivet resultatet af den kamp, der afgjorde turneringen, dvs. udfordingsrunden, hvis den forsvarende mester stillede op for at forsvare sin titel, eller all comers-finalen, hvis den forsvarende mester ikke stillede op. Mesterskaber afgjort i udfordringsrunden er markeret med UR.

Udfordringsrunden blev afskaffet i 1917, og siden da har den forsvarende mester i damesingleturneringen ikke haft nogen særstatus i det efterfølgende års turnering.

Herredouble

Damedouble

Mixed double

Kilder / eksterne henvisninger 
 Western & Southern Open 
 Phillip S. Smith: From Club Court to Center Court – The Evolution of Professional Tennis in Cincinnati (2019 Edition) 
 ATP Tour - Western & Southern Open 
 WTA - Western & Southern Open 
 Digging Cincinnati History - Avondale Athletic Club to Xavier University (28. november 2012)

Referencer 

 
Etableret i 1899